नेपाल सुपर लिग : बुटवल-लुम्बिनीको उद्धार
जादुयी चमत्कार । विश्वस्तरीय । क्लासिक । अरू के के । एरिक विष्टले आइतबार बुटवल–लुम्बिनीका लागि फ्रि–किकबाट गरेको गोललाई बयान गर्न शब्द अपुग हुन सक्छ । तर एउटा तथ्य भने निश्चित छ, यो गोलले नेपाल सुपर लिगमा बुटवल–लुम्बिनीको भने साँच्चै उद्धार भएको छ । 
काठमाडौँ — जादुयी चमत्कार । विश्वस्तरीय । क्लासिक । अरू के के । एरिक विष्टले आइतबार बुटवल–लुम्बिनीका लागि फ्रि–किकबाट गरेको गोललाई बयान गर्न शब्द अपुग हुन सक्छ । तर एउटा तथ्य भने निश्चित छ, यो गोलले नेपाल सुपर लिगमा बुटवल–लुम्बिनीको भने साँच्चै उद्धार भएको छ । बुटवल–लुम्बिनीका स्टेफन विनोङ गोल गरेपछि साथमा एरिक विष्ट (दाँया) । तस्बिर : हेमन्त श्रेष्ठ/कान्तिपुर
त्यो के अर्थमा भन्दा उनकै गोलले बुटवल–लुम्बिनी यसपल्टको पहिलो जित निकाल्न सफल रह्यो । यसअघिका दुई खेल गुमाएको यो टिम अन्य प्रतिकूल नतिजामा कमजोर स्थितिमा धकेलिने निश्चित थियो । एरिक फ्रि–किकमै आफूलाई अभ्यस्त बनाउन खुबै मिहिनेत गरिरहन्छन् । बुलको मुखलाई निश्चित कोणमा राखेर प्रहारको अभ्यास गर्छन् । त्यसमाथि यी खेलाडीको खुट्टाको लचकता नै बढी रहेको छ । यी सबैको समीकरण हो, दशरथ रंगशालामा सम्भव यो गोल । यसैले एरिककै फ्रि–किकबाट सम्भव अन्य दुई गोललाई भने सम्झना दिलाउँछ । त्यसमध्ये पहिलो सहिद स्मारक लिग ‘ए’ डिभिजनको ०७६ मा एनआरटीका लागि मछिन्द्रविरुद्ध गरेको गोल । त्यति बेला उनको प्रतिद्वन्द्वी गोलरक्षक विशाल श्रेष्ठ थिए । अर्को भने त्यसको ठीक अघिल्लो वर्ष बाँसबारीका लागि ‘बी’ डिभिजनमा मध्यपुरका अजित प्रजापतिविरुद्ध गरेको गोल । पछिल्लो गोलबारे उनको आफ्नै प्रतिक्रिया के छ त ? उनले मुस्कुराउँदै भने, ‘फ्रि–किकमा जहिले पनि गोल हुँदैन, तर गोलका लागि प्रयास भने गर्नुपर्छ । मेरै गोलले खेल जित्दा पनि खुसी लाग्यो । सुरुका दुवै खेल हार्दा हामी दबाबमा थियौं । त्यसैले पनि यो खेल जित्दा खुसी लागेको हो । टिममा अहिले खेलाडीबीच तालमेल पनि बसेको छ ।’उनका प्रशिक्षक विजय महर्जनले पनि ३५ यार्डबाट सम्भव यो गोलको खुबै प्रशंसा गरे र जितले आफ्नो टिमलाई धेरै राहत दिलाएको स्विकारे । उनले भने, ‘आज हामीलाई जित एकदमै आवश्यक थियो । हामीलाई जसरी पनि तीन अंकको आवश्यकता थियो ।’ खेल आफैंमा पनि रोमाञ्चक रह्यो । फेरि एकपल्ट सुस्त सुरुआतपछि खेल जति अगाडि बढ्दै गयो, त्यसमा अनेक मोड थपिँदै गए । आक्रमणका एकपछि अर्को शृंखला नै बने ।बुटवल–लुम्बिनीमाथि यसअघिका दुई खेलमा गोल नगरेको दबाब पनि थियो । यस्तोमा ४९ औं मिनेटमा स्टेफन विनोङले बुटवल–लुम्बिनीका लागि पहिलो गोल गरे । जिलेप्सीजंग कार्कीले निकालेको पासमा क्यानमरुनी खेलाडीले ‘प्वाइन्ट ब्ल्यान्क रेन्ज’ बाट गोल गरे । यससँगै बुटवल–लुम्बिनीले ३ सय २९ मिनेटको गोल खडेरी तोडेको थियो । त्यसपछि गोल गर्ने पाले थियो, इलामका एल्डोलज बाको । खेलको ७८ औं मिनेटमा सन्तोष खत्रीले गरेको लामो प्रहारलाई मोहमोदोउले सुरुमा रोकेतर त्यसमै रिबाउन्ड निस्केको थियो र बाले नजिकको दूरीबाट सजिलै गोल गरे । ठीक यही बराबरीको स्थितिमा खेलले ८८ मिनेट छुँदा एरिकले निर्णायक गोल गरे । एरिकको प्रहारले हल्का घुमाउरो बाटो तय गरेर टप कर्नरको दिशा लिएको थियो र बलले मीठोसँग पोस्टको जालीलाई चुम्बन गरेको थियो । त्यसमा विकेश कुथुले केही पनि गर्न सकेनन् । बुटवल–लुम्बिनीको यो जितमा एक अर्को हकदार खेलाडी तिनै गोलरक्षक मोहमोदोउ पनि गरे । त्यसैले उनी ‘प्लेयर अफ द म्याच’ पनि रहे । खेलको ५८ औं मिनेटमा इलामले पेनाल्टीको अवसर पाएको थियो । त्यसमा फोडे कामाराको प्रहार फितलो रह्यो र तिनै मोहमोदोउले सजिलै बचाए । अर्नेस्ट टेम्पीले आफ्नो पेनाल्टी एरियामा ह्यान्ड गरेपछि इलामले यो अवसर पाएको थियो । तर खेलाडीबीचको आपसी समन्वयको अभाकै कारण त्यो गोल हुन सकेन् । खासमा टिमको योजना थियो, पेनाल्टीमा प्रहार गर्ने जिम्मेवारी अमाथा ड्वको थियो । उनी र कामाराबीच मैदानमै कसले पेनाल्टी प्रहार गर्नेबारे एक प्रकारको मतभेद चलेको थियो । अन्त्यमा ड्वपछि हटे । तर अगाडि बढेका कामारा असफल सावित भए । यसपल्ट इलामले प्रतियोगितामा दुई पल्ट पेनाल्टीको अवसर पाएको छ, दुवै पल्ट चुकेको पनि छ । ‘हामीले पाएका दुवै पेनाल्टीमा चुकेका छौं । यो राम्रो भएन । हामीले टिमको रणनीति तयार गर्दा कसको भूमिका कस्तो भनेर पहिले नै बताएका हुन्छौं । तर हाम्रा खेलाडीले आज त्यसै अनुसार खेलेनन्,’ इलामका प्रशिक्षक मेघराज केसीले भने, ‘अभ्यासमा जे गरेका थियौं, त्यसलाई पछ्याउने काम भएन । खेल आफैंमा राम्रो रह्यो । हामीले अवसर पनि धेरै बनायौं । तर गोल गर्न नसक्नु दुर्भाग्यपूर्ण नै रह्यो । हामीलाई आज सायद भाग्यले पनि साथ दिएन । यो नतिजालाई हामीले स्विकार्नुपर्छ र अबका खेलमा अझ राम्रो गर्नुपर्छ ।’ यो जितपछि बुटवल–लुम्बिनीको तीन अंक भयो र सातौं स्थानमा चढ्यो । इलाम भने तीन अंकको उसको ठीक अगाडि छैटौंमा छ । इलामको यो तेस्रो खेलमा दोस्रो हार हो ।आजको खेलझापाविरुद्ध काठमाडौं